Geliefde Aussie-speler sterf | Netwerk24
22 Julie 2019 13:37
Peter McNamara jare gelede in 'n toernooi vir veterane in aksie. Foto: Getty Images
Hy was 64 jaar oud.
McNamara, 'n Melbourne-man, het in sy beroepsloopbaan vyf enkelspel- en 19 dubbelspel-titels gewen en het saam met sy landgenoot Paul McNamee die Australiese Ope-titel in 1979 en die Wimbledon-titel (1980 en 1982) in die dubbelspel gewen.
Sy beste vertoning as enkelspel-speler in 'n Grand Slam-toernooi, was 'n halfeindstryd-plek in die Australiese Ope in 1980.
Paul McNamee en Peter McNamara nadat hulle die Wimbledon-dubbelstitel in 1982 gewen het. Foto: Getty Images
Nadat hy in 1987 as speler uitgetree het, het hy as afrigter en mentor vir spelers soos Mark Philippoussis, Grigor Dimitrov en Wang Qiang opgetree.
McNamara se afsterwe het die Australiese tennisgemeenskap in rou gedompel, met huldeblyke wat ingestroom het.
"Moeilik om te glo dat Macca ná 50 jaar se vriendskap nie meer daar is nie ... jy het jou lewe voluit geleef, maat, en sal erg gemis word deur jou geliefdes en baie ander ... ek klink 'n glasie op ons goeie tye saam," het McNamee op Twitter geskryf.
Roger Rasheed, 'n bekende Australiese afrigter en ontleder op TV, het McNamara as "een van die grotes" beskryf.
"Hy's iemand wat jy saam met jou in die loopgrawe wou hê. Hy het in stilte geveg en kan nou in vrede rus." – Reuters